[{"text_idx": "#000006", "text": "\u201cFratino Irina, sendu la nomon de la flughaveno proksima al via hejmo. Ni venos kaj vizitos vin\u201d diris miaj tag\u0302ikaj gastigantaj fratoj, telefonantaj el Sud-Koreio. \u201cNe gravas kie vi estas. Britio, Nederlando. Ni havas rusian civitanecon, c\u0302u vi memoras? Ni rajtas eniri!\u201d"}, {"text_idx": "#000008", "text": "Rusia pasporto faciligas laboron en Rusio, sed tio estas ne la sola stimulo \u2013 tio plibonigas vojag\u0302eblecojn g\u0302enerale. En lando kiel Tag\u0302ikio, akirado de dua civitaneco ig\u0302is g\u0302enerala kutimo, kun la nombro de tag\u0302ikaj civitanoj ricevantaj rusiajn pasportojn kreskanta grave en lastaj jaroj. Nur en 2020, pli ol 63 000 tag\u0302ikoj ricevis rusian civitanecon, cedinte la unuan lokon nur al ukrainoj."}, {"text_idx": "#000009", "text": "Tiuj ciferoj, publikigitaj antau\u0306nelonge, kau\u0306zis intensajn debatojn en tag\u0302ikaj sociaj komunikiloj. \u201cSe tiu tendenco dau\u0306ros, neniu restos en la lando\u201d diras iuj, dum aliaj kundividas sian deziron ankau\u0306 ricevi rusian civitanecon. \u201cSe estus pli facile ricevi rusian civitanecon, ni ankau\u0306 estus pretaj... Nia patrujo estas tie, kie mono haveblas.\u201d"}, {"text_idx": "#000011", "text": "Por tag\u0302ikoj, kies lando plu restas sena je ekonomiaj oportunoj, tiuj elektoj estas tre pragmataj. Multaj rigardas la neceson foriri kiel s\u0302losilan, kio instigas iujn, deportitajn el Rusio, s\u0302ang\u0302i siajn tag\u0302ikan nomon kaj aspekton. Dua pasporto tamen ofte estas oble pli sekura kaj lau\u0306leg\u0302a vojo por transiri limojn."}, {"text_idx": "#000013", "text": "Miaj du gastigantaj fratoj naskig\u0302is kaj kreskis en kampara distrikto en la sud-okcidenta provinco H\u0302atlon, proksimume 50 km for de la c\u0302efurbo Dus\u0302anbo. Ili ricevis rusian civitanecon en 2016. La plej ag\u0302a studis kvin jarojn en la Islama universitato en Moskvo, laborinte en konstrua kompanio por financi sian edukadon. Ricevado de diplomo ebligis al li ricevi rusian civitanecon relative facile, kio signifas ke lia pli juna frato \u2013 kiu alig\u0302is al li en Moskvo en 2015 \u2013 ankau\u0306 povos akiri g\u0302in. En Tag\u0302ikio liaj infanoj au\u0306tomate ig\u0302is rusiaj civitanoj kaj lia statuso faciligis ankau\u0306 proceduron por liaj edzino kaj patro."}, {"text_idx": "#000014", "text": "Post labori en Rusio du jarojn, la fratoj translog\u0302ig\u0302is al Sud-Koreio per siaj rusiaj pasportoj en 2018, aldonig\u0302inte al vicoj da aliaj centraziaj migrantoj laborantaj en la lando. Rusiaj civitanoj povas eniri Sud-Koreion sen vizo kiel turistoj kaj resti tie g\u0302is du monatojn. Iuj restas pli longe kaj esperas je amnestio por plu labori en la lando; aliaj navedas tien kaj reen."}, {"text_idx": "#000015", "text": "Post eniri kiel turistoj, miaj gastigantaj fratoj ricevis plurfojan vizon, validan por tri jaroj, kio ebligas al ili labori kun malmultaj limigoj kaj g\u0302ui avantag\u0302ojn de certaj socialprotektaj kadroj. Nuntempe tag\u0302ikaj civitanoj sen rusia pasporto ne povas eniri Sud-Koreion facile kaj devas anstatau\u0306e peti eniron surbaze de turista, labora au\u0306 komerca vizoj."}, {"text_idx": "#000020", "text": "La averag\u0302a salajro en Sud-Koreio estas pli alta ol en Rusio. Miaj gastigantaj fratoj gajnas 80-100 dolarojn tage en la konstrua sektoro, ricevante pagon kontante surloke."}, {"text_idx": "#000021", "text": "Kiel klarigis unu el ili, c\u0302i tie mankas centraziaj perantoj au\u0306 aliaj kompleksaj rekrutigaj retoj, engag\u0302itaj je konstruado, kiel en Rusio. La du viroj laboras peze kaj regule ricevas telefonvokojn de siaj patro, patrino kaj fratinoj kun urg\u0302aj monpetoj. Samtempe ili g\u0302uas malpli da gepatra kaj s\u0302tata kontrolado, same kiel relative pli bonajn kondic\u0302ojn pri vivo kaj laboro en Sud-Koreio. Kiam lastatempe metala konstrukcio falis sur la pli ag\u0302an fraton, rompinte liajn krurojn, lia dunganto komplete pagis lian salajron, dum maljuna koreino prizorgis lin dum kelkaj semajnoj. La peza laboro de la du fratoj spegulig\u0302as en la pli bonaj vivkondic\u0302oj de iliaj proksimaj parencoj en Tag\u0302ikio. Prepare al reveno de la pli ag\u0302a frato, ilia patro konstruis rimarkindan duetag\u0302an domon \u201ceu\u0306ropstilan\u201d meze de la vilag\u0302o inter tag\u0302ikstilaj argilaj domoj."}, {"text_idx": "#000022", "text": "Kiel rezulto de la dua civitaneco, datumoj pri internacia movebleco kaj vojag\u0302ado, inkluzive labormigradon kaj resetlig\u0302on, ne nepre spegulas la naskig\u0302lokon de homoj."}, {"text_idx": "#000024", "text": "Dum labormigrado de Tag\u0302ikio al Sud-Koreio estas relative nova fenomeno, labormigrado al Rusio ig\u0302is s\u0302losila por la tag\u0302ika ekonomio ekde la disfalo de Sovetunio en 1991."}, {"text_idx": "#000025", "text": "Lau\u0306 datumoj de la Ministerio pri internaj aferoj de Rusio, pli ol 1,1 milionoj da tag\u0302ikoj eniris Rusion por labori en 2019, cifero kiu ekskludas homojn enirintajn kontrau\u0306leg\u0302e au\u0306 neoficiale, sen registrig\u0302i por laboro. Labormigrado al Rusio ig\u0302is rigardata de multaj en tag\u0302ika socio kiel parto de vira socia maturig\u0302o. \u201cMiaj du knaboj [kiuj ankorau\u0306 ne atingis lernejan ag\u0302on] studos kaj laboros en Rusio\u201d lastatempe diris al mi juna tag\u0302ika patrino. S\u0302i ne dubas ke s\u0302ia hejma vivo evoluos kadre de la akceptita rutino de labormigrado al Rusio."}, {"text_idx": "#000026", "text": "Rusia pasporto povas grave faciligi la migradan procezon, kvankam multaj tag\u0302ikoj havas ambiguajn sentojn rilate Rusion."}, {"text_idx": "#000027", "text": "Tiuj labormigrantoj provizas vivrimedojn al multaj kamparaj kaj urbaj familioj en la lando. G\u0302iroj fortigas la eblecojn de la homoj pagi sanservon kaj edukadon, same kiel diversajn konsumajn bezonojn. Por farmistoj suferantaj pro manko de vendebleco g\u0302iroj ebligas ac\u0302eti ekipaj\u0302ojn kaj semojn, au\u0306 garantii sekurecon kiam la rikolto estas magra. En 2013, Tag\u0302ikio estis la plej g\u0302iro-dependa lando en la mondo, en kiu g\u0302iroj konsistigis c\u0302irkau\u0306 50% de la Malneta Enlanda Produkto."}, {"text_idx": "#000028", "text": "Pro limigoj kau\u0306zitaj de la pandemio de KOVIM-19, labormigrado al kaj el Rusio grave malkreskis en 2020, kun g\u0302iroj draste s\u0302rumpintaj kiel neevitebla sekvo. En kelkaj kazoj, familioj en Tag\u0302ikio ec\u0302 devis g\u0302iri monon reen al Rusio. Lau\u0306 la Centra Banko de Rusio, la g\u0302iroj senditaj al Tag\u0302ikio dum la unuaj nau\u0306 monatoj de 2020 estis je 30% malpli altaj ol en la sama periodo de la antau\u0306a jaro. Signoj en superbazaroj avertantaj \u201cNi ne vendas kredite\u201d ig\u0302is komuna afero en Dus\u0302anbo en tiuj c\u0302i tagoj."}, {"text_idx": "#000029", "text": "Sed pro malmultaj oportunecoj hejme, labormigrado de Tag\u0302ikio al Rusio restas forta. Tamen limigita reveno de migrantoj el Rusio al Tag\u0302ikio en 2020 devas esti parte klarigita per la fakto ke somere de 2020 en Tag\u0302ikio ekcirkulis onidiroj, ke tag\u0302ikoj sen rusia pasporto forlasantaj Rusion pro la pandemiaj limigoj povas esti deportitaj kaj ec\u0302 malpermesitaj por reveno al la lando por la sekvaj dek jaroj. C\u0302u tio estas vero au\u0306 simple sinpravigo de junaj tag\u0302ikoj en Rusio kiuj ne deziras reveni hejmen, tio ankorau\u0306 estas malklare; tamen iuj familioj en la kampara Tag\u0302ikio akceptis tion kiel veron. Altaj vojag\u0302kostoj ankau\u0306 estas grava bariero por reveno de migrantoj hejmen."}, {"text_idx": "#000030", "text": "Do rusia pasporto povas grave faciligi la procezon de migrado, kvankam multaj tag\u0302ikoj havas ambiguajn sentojn rilate Rusion. Unuflanke, ili g\u0302uas la liberecon eksterlande kaj eblecojn kiuj mankas en Tag\u0302ikio; aliflanke, ili ofte spertas rasismon kaj ksenofobion, kio kreskigas indignon kontrau\u0306 Rusio. \u201cSe mi devas iri al Rusio por asisti c\u0302inan klienton, mi ne parolas la rusan. Mi provas paroli la anglan, do oni ne rimarkas mian tag\u0302ikan akc\u0302enton\u201d diris al mi juna tag\u0302iko, kiu laboras kiel bilomakleristo por c\u0302inaj kompanioj. \u201cSe oni komprenos ke mi estas tag\u0302iko, oni traktos min maldigne\u201d."}, {"text_idx": "#000031", "text": "Kiel rezulto, persona identeco kaj leg\u0302a civitaneco devas esti apartaj. La plejparto de labormigrantoj ricevintaj rusian civitanecon plu identigas sin kiel tag\u0302ikoj dume g\u0302uante liberig\u0302on de neceso akiri permesojn pri log\u0302ado kaj laboro, same kiel inkluzivecon en la rusian sistemon de sociala asekuro. Tio estas unu el la kialoj, pro kio maljunaj tag\u0302ikoj laborintaj en Sovetunio petas rusian pasporton nun \u2013 kvankam ili ne intencas log\u0302i au\u0306 labori en Rusio. Dum tag\u0302ika pensio estas c\u0302irkau\u0306 10-20 dolaroj monate, rusia pensio estas ne malpli ol 10 000 rubloj au\u0306 c\u0302irkau\u0306 130 dolaroj. Kiel diris s\u0302erce unu el miaj amikoj en Dus\u0302anbo, reference al siaj najbaroj ricevantaj rusian pension: \u201cTiu c\u0302i maljunulo nun subtenas siajn infanojn c\u0302iumonate anstatau\u0306 ke liaj infanoj subtenas lin!\u201d"}, {"text_idx": "#000032", "text": "La ideo de \u201cpragmata civitaneco\u201d registras la fakton, ke al plejparto de tag\u0302ikaj labormigrantoj estas malfacile identigi sin kiel rusojn, ec\u0302 post multaj jaroj de log\u0302ado [Ndlt: Rusio estas pluretna lando, kie c\u0302iu civitano havas du identecojn \u2013 la etnan (ruso, tag\u0302iko, tataro, ukraino ktp) kaj nacian (rusiano). Do estas tute en ordo ke tag\u0302ikaj enmigrintoj plu konservas sian etnan identecon \u2013 same kiel milionoj da denaskaj civitanoj de Rusio]. Tio videblas en aliaj migradaj trajektorioj ie ajn, kie la patrujo restas en la koro de ies identeco, kiel kaze de palestinanoj en Ateno au\u0306 aziaj enmigrintoj en Au\u0306stralio."}, {"text_idx": "#000034", "text": "Civitanaj komunikilojDisvolvadoEkonomio kaj komercoEn- kaj elmigradoEtno kaj rasoHomaj rajtojLaboro"}, {"text_idx": "#000036", "text": "Juna kuiristo en Bakuo transformis sian apartamenton en restoracion"}, {"text_idx": "#000038", "text": "Milito en Ukrainio montras la rasismon de amaskomunikiloj kaj politikistoj kontrau\u0306 arabaj militviktimoj"}]